kardosdrur/scandi-wiki huggingface dataset:
Kamila Skolimowska

Kamila Skolimowska (født 4. november 1982 i Warszawa, død 18. februar 2009 i Vila Real de Santo António, Portugal) var en polsk hammerkaster, der især var kendt for at have vundet guldmedalje i disciplinen ved OL i Sydney 2000 som blot 17-årig. 

Ved OL 2000 var hammerkast for kvinder første gang på det olympiske program, og Skolimowska kastede i sit første forsøg i kvalifikationen 66,30 m, hvilket var tredjebedst og bragte hende i finalen. Her kastede hun i tredje forsøg 71,16 m, hvilket var en forbedring af hendes egen juniorverdensrekord. Resultatet kunne ingen andre  matche, så dermed vandt hun guld, mens russeren Olga Kuzenkova kastede 69,77 m og fik sølv, og tyske Kirsten Münchow fik bronze med et kast på 67,64 m.

I 2002 vandt hun sølv ved EM med 72,46 m, og ved OL 2004 i Athen blev hun nummer fem med et kast på 72,57 m. I 2006 vandt hun EM-bronze med 72,58 m og vandt desuden Wold Cup med 75,29 m. Ved OL 2008 i Beijing Formåede hun ikke at få registreret et korrekt kast i finalen.

Hendes bedste resultat lyder på 76,83 m, som hun kastede i Doha i maj 2007.

Hun døde i februar 2009 under en træningslejr med det polske atletiklandshold i Portugal. Årsagen viste sig af være lungeemboli.

Hun var datter af vægtløfteren Robert Skolimowski.

Referencer

Eksterne henvisninger 

 

Hammerkastere fra Polen
Deltagere for Polen ved sommer-OL 2000
Deltagere for Polen ved sommer-OL 2004
Deltagere for Polen ved sommer-OL 2008
Olympiske mestre fra Polen
Institut for Antropologi, Arkæologi og Lingvistik

På Institut for Antropologi, Arkæologi og Lingvistik ved Aarhus Universitet studerede man menneskets sociale og kulturelle liv fra det længste, man kommer bagud i historien og til i dag. På instituttet studeredes aspekter som materialitet, sprog, adfærd, selvopfattelse og kulturmøder i et komparativt perspektiv. Med det udgangspunkt forholdt forskningen sig til aktuelle samfundsspørgsmål. Instituttets findes ikke længere, men dets afdelinger hører pr. 1. januar 2011 under enten Institut for Kultur og Samfund (Antropologi og Arkæologi) eller Institut for Kommunikation og Kultur (Lingvistik) ved Aarhus Universitet.

Fysiske rammer og historie 
Instituttet var tidligere en del af Det Humanistiske Fakultet ved Aarhus Universitet. Det meste af instituttet lå dog fysisk ret langt fra resten af universitetet, syd for Århus ved Moesgård Museum.

Afdelinger 
Der var fem afdelinger på instituttet, der varetog både undervisning og forskning inden for hver sin faglige retning.

 Afdeling for Antropologi og Etnografi
 Afdeling for Forhistorisk Arkæologi
 Afdeling for Klassisk Arkæologi
 Afdeling for Middelalder- og Renæssancearkæologi
 Afdeling for Lingvistik

Eksterne henvisninger 
 Institut for Kultur og Samfund
 Institut for Kommunikation og Kultur

Antropologi, Arkæologi og Lingvistik
Humaniora
Anggun

Anggun Cipta Sasmi (født i Jakarta, 29. april 1974) er en indonesisk sanger. Hun var den første asiatiske sanger, som fik en karriere udenfor Asien. Nu bor hun i Paris, Frankrig, og fortsætter der sin internationale karriere. Danskere kender nok bedst Anggun's popvokal fra Jesper Winge Leisner's originale soundtrack til Dogmefilmen "Elsker dig for evigt" (2002).

Albums 
 Dunia Aku Punya (1986)
 Anak Putih Abu Abu (1991)
 Nocturno (1992)
 Anggun C. Sasmi... Lah!!! (1993)
 Yang Hilang (1994)
 Snow on the Sahara / Au Nom de la Lune (1997)
 Chrysalis / Désirs Contraires (2000)
 Open Hearts – Originalt soundtrack (2002)
 Luminescence (2005)
 Best Of (Indonesien, Malaysia, Italien) (2006)
 Elevation (2008)
 Echoes / Echos (2011)

Singles

Fransk 
 La Neige au Sahara
 La Rose des Vents
 Au Nom de la Lune
 La Ligne des Sens
 Un Geste D'Amour
 Derierre la Porte
 Être Une Femme
 Cesse la Pluie
 Juste Avant Toi
 Garde Moi
 Ton Amour Ocean
 Ête en Paris (sammen med DJ Cam)

Engelske 
 Snow on Sahara
 A Rose in the Wind
 Dream of Me
 Life on Mars
 Still Reminds Me
 Chrysalis
 Summer in Paris (sammen med DJ Cam)
 Your Ocean Love
 Open Your Heart
 Deep Blue Sea (sammen med Deep Forest)
 Kirana (sammen med Jose Barinaga)
 Sang Penari (sammen med Jose Barinaga)
 In Your Mind
 Undress Me (Italien)
 Saviour
 Al of You (sammen med Julio Iglesias)
 I'll be Alright
 A Crime
 Crazy

Eksterne henvisninger 

 Anggun Officiel side
 Anggun International fan side
 Anggun Internationalt forum
 Anggun Uofficiel side på indonesisk 
 Anggun Indonesisk-international officiel fanside 
 Galaxy Anggun 
 Absolute Anggun 
 
 2005 interview i fransk fjernsyn

Sangere fra Indonesien
Deltagere ved Eurovision Song Contest 2012
Frankrigs Eurovision Song Contest-deltagere
Les Enfoirés
Personer fra Jakarta
Kontorstol

En kontorstol er en specifik type stol, der er designet til brug ved borde i et kontor (deraf navnet). Den er generelt set komfortabel, kan tit justeres i højden af ryglænet samt i højden af selve stolen; et andet kendetegn er, at den tit kan rotere 360 grader omkring den lodrette akse og er tit på hjul. Tidligere havde kontorstole 4 ben med hjul; men af sikkerhedsgrunde er der nu 5 ben med hjul, så stolen står mere stabilt. Der stilles en række tekniske krav fra myndighedsside.

Eksterne henvisninger

Referencer 

Stole
Stol
Rhynia

Rhynia var en slægt af primitive og uddøde landplanter, der forekom i tidlig Devon. Cooksonia og Rhynia var de første landplanter som man har kendskab til. Der var tale om uhyre simple sporeplanter, der bestod af en op til 50 cm lang stilk der forgrenede sig flere gange.

Eftersom de var sporeplanter forekom der ingen blomster, og man kender heller ikke til blade eller rødder. Noget tyder på at planten kunne sprede sig ved jordstængler.

Rhynia havde karvæv i gametofytten, hvilket i dag ikke kendes fra andre sporeplanter end Psilotum.

Fossiler kendes kun fra Aberdeenshire, Skotland hvor det forekommer i den såkaldte Rhynie flint.

Uddøde planter
Palæontologi
Brisbane International 2009

Brisbane International 2009 var en professionel tennisturnering, som blev spillet udendørs på hard court. Det var første udgave af turneringen Brisbane International – en fusion af herreturneringern Next Generation Adelaide International med kvindernes Mondial Australian Women's Hardcourts. Brisbane International 2009 var en World Tour 250 series-turnering på ATP Tour og en WTA International-turnering på WTA Tour'en. Både mændenes og kvindernes turnering blev afviklet på Tennyson Tennis Centre i Brisbane, Queensland, Australien den 4. – 11. januar 2009.

Herresingleturneringen blev vundet af Radek Štěpánek, som i finalen besejrede tredjeseedede Fernando Verdasco med 3-6, 6-3, 6-4. Sejren var Štěpáneks tredje ATP Tour-titel – de to første kom i Rotterdam i 2006 og Los Angeles i 2007. Verdasco var også involveret i herredoublefinalen, som han imidlertid også tabte. Sammen med sin makker Misja Zverev, som han spillede sin første turnering med, tabte han til Marc Gicquel and Jo-Wilfried Tsonga med 6-3, 6-4.

I damesingle sikrede Viktoria Azarenka sig sin første WTA Tour-titel, da hun finalen vandt 6-3, 6-1 over Marion Bartoli. Damedoublefinalen stod mellem to useedede par, hvor Anna-Lena Grönefeld og Vania King viste sig stærkest i opgøret mod Klaudia Jans og Alicja Rosolska, som det tysk-amerikanske par vandt med 3-6, 7-5, [10-5].

Resultater

Herresingle 

Hovedturneringen i herresingle havde deltagelse af 32 spillere, hvor de 25 havde kvalificeret sig på baggrund af deres verdensranglisteplacering. Tre spillede deltog på grundlag af et wildcard, mens de sidste fire spillere var gået videre fra kvalifikationen.

Turneringen blev vundet af 8.-seedede Radek Štěpánek fra Tjekkiet, som i finalen besejrede den tredjeseedede spanier Fernando Verdasco med 3-6, 6-3, 6-4. Sejren var Štěpáneks tredje ATP Tour-titel – de to første kom i Rotterdam i 2006 og Los Angeles i 2007.

Damesingle 

Hovedturneringen i damesingle havde deltagelse af 32 spillere, hvor de 25 havde kvalificeret sig på baggrund af deres verdensranglisteplacering. Tre spillede deltog på grundlag af et wildcard, mens de sidste fire spillere var gået videre fra kvalifikationen.

Den forsvarende mester var kineseren Na Li, som imidlertid ikke stille op til årets turnering. I hendes fravær sikrede hviderusseren Viktoria Azarenka sig sin første WTA Tour-titel, da hun finalen vandt 6-3, 6-1 over Marion Bartoli fra Frankrig.

Eksterne henvisninger 
 Brisbane International 
 ATP World Tour – Brisbane International – Men's Singles Draw 
 ATP World Tour – Brisbane International – Men's Doubles Draw 
 ATP World Tour – Brisbane International – Men's Qualifying Singles Draw 
 WTA Tour – Brisbane International – Women's Singles, Doubles and Qualifying Singles Draws  

WTA Tour 2009
Institut for Filosofi og Idehistorie

Ved Afdeling for Filosofi og Idéhistorie  under Institut for Kultur og Samfund ) (tidligere Institut for Filosofi og Idéhistorie) i Nobelparken  ved Aarhus Universitet arbejdes der med tænkning og en række intellektuelle strømningers betydning for menneskelige samfund. Tanker i vestlig historie bruges både i en international forskningsindsats og som uddannelsesmateriale for studerende.
Instituttet udgør med 30 fuldtidsforskere og et antal løsere tilknyttede undervisere det mindste institut på Det Humanistiske Fakultet.

Afdelinger 
 Afdeling for FilosofiForskerne beskæftiger sig systematisk med argumentation, begrundelse og gyldigheden af, hvordan man stiller eller besvarer almene spørgsmål.

 Afdeling for IdéhistorieForskerne anlægger et historiserende perspektiv på de idéer og tanker, som på tværs af faggrænser har kendetegnet den vestlige verden siden Antikken. Historien bruger idéhistorie til et aktualiserende perspektiv på, hvilke idéer der gør sig gældende i dag.

Historie 
Instituttet opstod ved en sammenlægning af de daværende Institutter for Idéhistorie og Filosofi i 2004. Det udgør en del af Det Humanistiske Fakultet (Aarhus Universitet) og er henlagt til Nobelparken i den nordlige del af Århus.
Hvor Filosofis lange historie som selvstændigt fag begyndte med Aarhus Universitets oprettelse i 1928, blev faget Idéhistorie første gang udbudt i 1968. Instituttet havde i en årrække kun to professorer. For filosofi Uffe Juul Jensen, og for idéhistorie Hans-Jørgen Schanz. Tidligere har bl.a. professorerne Justus Hartnack og Johannes Sløk tegnet fagene i den danske offentlighed. I dag er der ved afdelingen for filosofi ansat en række professorer: Professor Johanna Seibt som udover hendes speciale i process ontologi er verdens førende ekspert inden for området Robophilosophy (herunder philosophy of social robotics); Professor Asbjørn Steglich-Petersen, som arbejder inden for området epistemologi, og fra august 2019 professor Somogy Varga, som blandt har specialiseret sig inden for området psykiatri filosofi. Udover disse professorer er der ved instituttet ansat flere professorer med særlige opgaver. Professor MSO Mikkel Thorup, idéhistorie. Professor MSO Dorthe Jørgensen, idéhistorie og professor MSO Thomas Schwarz Wentzer ved filosofi.

Eksterne henvisninger 

Filosofi og Idehistorie
Humaniora
Filosofi
True West

True West er et skuespil fra 1980 af den amerikanske dramatiker Sam Shepard.

Handling 
Manuskriptforfatteren Austin passer hus mens hans mor er i Alaska, og her møder han sin dagdriverbror Lee som han ikke har haft kontakt med længe. Lee forlanger at få lov til også at bo i huset og at kunne råde over Austins bil. Oven i det hele får Lee på mystisk vis overtaget kontrollen med det filmmanuskript som Austin er i gang med at skrive og får sin egen idé pitchet til Austins producer Saul, og brødrene må pludselig samarbejde om det nye projekt. En proces der er mere vanskelig end nogen af dem havde forestillet sig. Undervejs kommer brødrenes gamle konflikter op til overfladen og deres faste roller som henholdsvis karriereorienteret familiefar og fordrukken dagdriver bliver vendt på hovedet, så de hver især får en smagsprøve på den andens liv. Et liv som de hver især altid hemmeligt har længtes efter .

Urpremiere 
Urpremieren på True West var den 10.  juli 1980 på Magic Theatre i San Francisco. Forestillingen var instrueret af Robert Woodruff.

Rollebesætningen:
 Jim Haynie som Lee
 Peter Coyote som Austin
 Tom Dahlgreen som Saul Kimmer 
 Carol McElheney som Mom

Danske opsætninger 
Danmarkspremieren på True West, under titlen Ta’ Vestpå, Drenge!, var den 17. februar 1984 på Comediehuset, en del af Det Kongelige Teater i København. Forestillingen var instrueret af Bente Kongsbøl. Skuespillet var oversat af Bente Kongsbøl og Henrik Larsen. 

Rollebesætningen:
 Henrik Larsen som Lee 
 Henrik Koefoed som Austin 
 Paul Hüttel som Saul Kimmer 
 Elna Brodthagen som Mor

Den 3. april 2003 havde True West premiere på Entré Scenen i Århus, som en co-produktion mellem Entré Scenen og teatergruppen Von Baden. Forestillingen var instrueret af Morten Lundgaard. Skuespillet var oversat af Henrik Vestergaard.

Rollebesætningen:
 Frederik Meldal Nørgaard som Lee (Lars)
 Anders Brink Madsen som Austin (Bo)
 Henrik Vestergaard som Saul Kimmer (Søren Hauberg)
 Sacha World som Mor

Filmatiseringer 
True West blev filmatiseret som tv-teater i 1984 til den amerikanske tv-kanal PBS. Den filmede forestilling var instrueret af Gary Sinise for Steppenwolf Theatre Company og programmet var tilrettelagt af Allan A. Goldstein. 

Rollebesætning:
 John Malkovich som Lee
 Gary Sinise som Austin
 Sam Schacht  som Saul
 Margaret Thomsom som Mom

True West blev filmatiseret som tv-teater i 2001 til den amerikanske tv-kanal Showtime. Den filmede forestilling var instrueret af Bruce Willis for teatret Company of Fools i Idaho og programmet var tilrettelagt af Gary Halvorson. 

Rollebesætning:
 Bruce Willis som Lee
 Chad Smith som Austin
 Andrew Alburger  som Saul
 Danielle Kennedy som Mom

Skuespil som er oversat til dansk
Skuespil fra USA
Skuespil fra 1980
Galdeblære

Hos alle hvirveldyr er galdeblæren et lille, ikke livsnødvendigt, organ, der indeholder galde, som hjælper med fordøjelsen. Galden bliver dannet i leveren.

Hos mennesket er det pæreformede organ placeret under leveren, men galdeblærens opbygning og placering kan variere betydeligt mellem de forskellige dyrearter. Den modtager, opkoncentrerer og opbevarer galden, der senere frigives via galdegangen udi tolvfingertarmen, hvor den medvirker til den enzymatiske nedbrydning af fedstoffer under fordøjelsen af mad.

I galdeblæren kan der undertiden dannes galdesten - disse består af stoffer der ikke har kunnet opløses af galden: kolesterol og bilirubin. Galdesten forekommer hos ca. hver femte kvinde og hver tiende mand, men giver i de fleste tilfælde (80%) aldrig symptomer. De kan dog forårsage stor smerte og vil i alvorligere tilfælde skulle bortopereres.

Organer
Fordøjelsessystemet
Vincent Candela

Vincent Candela (født 24. oktober 1973 i Bédarieux, Frankrig) er en pensioneret fransk fodboldspiller, der spillede som venstre back hos adskillige klubber i Frankrig, Italien og England. Han havde dog størst succes hos AS Roma i den italienske Serie A. Han opnåede desuden 40 kampe for Frankrigs landshold. Dagen i dag er han præsident hos Real Spal.

Klubkarriere 
Candela startede sin seniorkarriere i 1991 i Toulouse FC, hvor han spillede sine første fire professionelle år, inden han i 1995 skrev kontrakt med En Avant Guingamp. Her var har tilknyttet frem til 1997, hvor han flyttede til Italien og skrev kontrakt med hovedstadsklubben AS Roma.

Candela spillede i alt 8 sæsoner hos Roma, og var med til at blive italiensk mester i 2001. Efter at have spillet over 200 kampe for klubben flyttede han i 2005 til England og Premier League, hvor han skrev kontrakt med Bolton Wanderers. Opholdet her blev dog ingen stor succes, og efter kun få måneder i klubben flyttede han atter til Italien, hvor hans nye klub blev Udinese.

Candela spillede i Udinese i en enkelt sæson, inden han i 2006 flyttede til A.C. Siena. Hans karriere sluttede med en udlejning til F.C. Messina, og hans sidste kamp blev spillet den 28. januar 2007.

Landshold 
Candela nåede gennem sin karriere at spille 40 kampe og score fem mål for det franske landshold, som han debuterede for i 1996. Han blev af landstræner Aimé Jacquet udtaget til VM i 1998 på hjemmebane i Frankrig. Candela spillede kun en enkelt kamp under turneringen, men var alligevel med til at vinde verdensmesterskabet. 

To år senere blev Candela også europamester under EM i Belgien og Holland, og han var også en del af landstræner Roger Lemerres trup til VM i 2002 i Sydkorea og Japan.

Titler 
Serie A
 2001 AS Roma

VM i fodbold
 1998 med Frankrigs landshold

EM i fodbold
 2000 med Frankrigs landshold

Eksterne henvisninger 
 Spillerinfo

Fodboldspillere fra Frankrig
Fodboldspillere fra Toulouse FC
Fodboldspillere fra En Avant Guingamp
Fodboldspillere fra AS Roma
Fodboldspillere fra Bolton Wanderers F.C.
Fodboldspillere fra Udinese Calcio
Fodboldspillere fra AC Siena
Fodboldspillere fra F.C. Messina Peloro
Verdensmestre i fodbold
Deltagere ved verdensmesterskabet i fodbold 1998
Deltagere ved det europæiske mesterskab i fodbold 2000
Deltagere ved verdensmesterskabet i fodbold 2002
Frank Leboeuf

Frank Leboeuf (født 22. januar 1968 i Marseille, Frankrig) er en fransk tidligere fodboldspiller, der spillede som forsvarsspiller hos flere klubber, men med størst succes hos engelske Chelsea F.C. Han opnåede desuden 50 kampe for Frankrigs landshold, som han blev både verdensmester og europamester med.

Klubkarriere 
Leboeuf startede sin seniorkarriere i 1988 i Laval, hvor han spillede sine første tre professionelle år, inden han i 1991 skrev kontrakt med Ligue 1-klubben RC Strasbourg. Her var han med til at vinde UEFA Intertoto Cup i 1995, og det var også under hans tid i denne klub at han i 1995 fik sin landsholdsdebut.

I 1996 blev Lebouef solgt til den engelske Premier League-klub Chelsea F.C., og tiden i London-klubben skulle vise sig som den mest succesrige del af franskmandens karriere. Han spillede for holdet i fem sæsoner, og var her med til at vinde FA Cuppen i både 1997 og 2000 samt Liga Cuppen, Pokalvindernes Europa Cup og UEFA Super Cup i 1998.

Efter at have spillet 172 ligakampe for Chelsea rejste Leboeuf i 2001 tilbage til Frankrig, hvor han skrev kontrakt med Olympique Marseille. Her var han tilknyttet i to sæsoner, inden han skiftede til Qatar, hos klubben Al Sadd SC.

Han spillede herefter 2 sæsoner hos Hollywood United, inden han stoppede karrieren.

Landshold 
Lebouef nåede gennem sin karriere at spille 50 kampe og score fem mål for det franske landshold, som han debuterede for i 1995. Han blev af landstræner Aimé Jacquet udtaget til VM i 1998 på hjemmebane i Frankrig, og var her med til at blive verdensmester. 

Hans succes på landsholdet fortsatte de følgende år. Under den nye landstræner, Roger Lemerre, var han med til at vinde EM i 2000 i Holland og Belgien, og i 2001 blev triumfen komplet med en sejr i Confederations Cup.

Udover titlerne deltog Lebouef også ved EM i 1996 i England samt ved VM i 2002 i Sydkorea og Japan.

Titler 
FA Cup
 1997 og 2000 med Chelsea F.C.

League Cup
 1998 med Chelsea F.C.

Pokalvindernes Europa Cup
 1998 med Chelsea F.C.

UEFA Super Cup
 1998 med Chelsea F.C.

UEFA Intertoto Cup
 1995 med RC Strasbourg

VM i fodbold
 1998 med Frankrig

EM i fodbold
 2000 med Frankrig

Confederations Cup
 2001 med Frankrig

Eksterne henvisninger 

 

Fodboldspillere fra Frankrig
Fodboldspillere fra RC Strasbourg
Fodboldspillere fra Chelsea F.C.
Fodboldspillere fra Olympique Marseille
Verdensmestre i fodbold
Deltagere ved det europæiske mesterskab i fodbold 1996
Deltagere ved verdensmesterskabet i fodbold 1998
Deltagere ved det europæiske mesterskab i fodbold 2000
Deltagere ved verdensmesterskabet i fodbold 2002
Nordisk Institut

På Institut for Nordisk Sprog og Litteratur ved Aarhus Universitet findes studieretningerne Dansk og Semiotik. Her foregår undervisning og forskning, hvor der arbejdes med emner inden for sprog og litteraturen i Danmark og Skandinavien. Både i det sproganalystiske og litteraturanalytiske arbejde på instituttet inddrages også påvirkninger fra andre kulturer, medier og sprog.

Fysiske rammer og historie 
Nordisk Institut er en del af Det Humanistiske Fakultet ved Aarhus Universitet og er henlagt til Nobelparken i den nordlige del af Århus.

Afdelinger 
Til Nordisk Institut er der tilknyttet tre centre

 Center for Jysk
 Center for Semiotik
 Johannes V. Jensen-centret

Eksterne henvisninger 
 Officiel hjemmeside

Institutter ved Det Humanistiske Fakultet, Aarhus Universitet
Institut
Litteratur fra Danmark
Institut for Æstetiske Fag

På Institut for Æstetiske Fag ved Aarhus Universitet forskes og undervises der i kunstneriske og æstetiske udtryksformer. De æstetiske udtryksformer kan have de kulturelle og historiske funktioner, og instituttets faggruppe består af fagområderne Dramaturgi, Kunsthistorie, Litteraturhistorie, Musikvidenskab, Museologi og Retorik.

Historie 
I 1990'erne blev de æstetiske fag samlet fysisk i bygninger fra Århus' nedlagte Langelandsgade Kaserne i det nordlige Århus, over for byens Universitetspark. Her har fagene samlet deres eget bibliotek i Æstetikbiblioteket. Institutet er en del af Det Humanistiske Fakultet ved Aarhus Universitet.

Afdelinger 
Til Institut for Æstetiske Fag er der tilknyttet fem afdelinger og tre centre:

 Afdeling for Dramaturgi 
 Afdeling for Kunsthistorie 
 Afdeling for Litteraturhistorie 
 Afdeling for Musikvidenskab 
 Afdeling for Æstetik og kultur 
 Center for Museologi 
 Center for Retorik 
 Center for Verdenslitterære Studier

Eksterne henvisninger 
 Officiel hjemmeside 

Æstetiske Fag
Æstetik
ASB Classic 2009

ASB Classic 2009 var en professionel tennisturnering for kvinder, der blev spillet udendørs på hard court. Det var den 24. udgave af ASB Classic, og turneringen var en del af WTA Tour 2009, hvor den var kategoriseret som en WTA International-turnering. Kampene blev afviklet i ASB Tennis Centre i Auckland, New Zealand den 5. – 10. januar 2009.

Turneringen blev vundet af den topseedede spiller, Ruslands Jelena Dementjeva, som i finalen besejrede sin landsmand Jelena Vesnina med 6-4, 6-1, og som dermed vandt sin 12. singletitel på WTA Tour'en. Danske Caroline Wozniacki var andenseedet i turneringen og nåede kvartfinalen, hvor hun tabte 3-6, 6-0, 3-6 til Vesnina.

Resultater

Damesingle

Kilder / eksterne henvisninger 
ASB Classic  
Sony Ericsson WTA Tour – ASB Classic 2009 – Resultater  

WTA Tour 2009
2009